TUFทุ่มเครื่องจักรรับค่าแรง
TUF ลงทุนเครื่องจักรเพิ่ม รับมือปัญหาค่าจ้างขึ้นขาดแคลนแรงงาน 2 ปี
28 มี.ค. 2555

TUF ลงทุนเครื่องจักรเพิ่ม รับมือปัญหาค่าจ้างขึ้นขาดแคลนแรงงาน 2 ปี ทุ่มงบลงทุน 6,000 ล้านบาท ชี้เงินเพิ่มทุน 1 หมื่นล้านบาท ลดดอกเบี้ย 600 ล้านต่อปี 
นายวาย ยัท ปาโก้ ลี ฝ่ายบัญชีกลุ่มบริษัท บริษัท ไทยยูเนียน โฟรเซ่น โปดักส์ (TUF) เปิดเผยว่า บริษัทไม่มีความกังวลต่อปัญหาค่าจ้างที่ปรับขึ้น เพราะต้นทุนค่าจ้างมีสัดส่วนไม่ถึง 10% ของต้นทุนรวม ประกอบกับ 2 ปีที่ผ่านมา 2554-2555 บริษัทได้มีการลงทุนงบในการปรับปรุงเครื่องจักรและซื้อเครื่องจักรทั้งหมด 6,000 ล้านบาท หรือเฉลี่ยปีละ 3,000 ล้านบาท ทั้งนี้เพื่อรองรับกับปัญหาค่าจ้างและปัญหาการขาดแคลนแรงงานที่นับวันจะเพิ่มสูงขึ้น
“บริษัทมีการใช้เครื่องจักรในกระบวนการผลิตมากขึ้นเพื่อลดปัญหาการขาดแคลนแรงงาน ขณะเดียวกันบริษัทไม่รับแรงงานเพิ่มขึ้นเท่านั้น ซึ่งสิ่งที่ได้ทำให้บริษัทมีต้นทุนต่อหน่วยการผลิตที่ลดลง ประกอบกับที่ผ่านมาบริษัทสามารถปรับราคาขายสินค้าเพิ่มขึ้นโดยเฉลี่ยทุกๆ 3 เดือน ดังนั้นทำให้มั่นใจว่าจะสามารถเพิ่มอัตรากำไรขั้นต้นได้จากปีก่อนที่ทำได้ 16.6%” นายวาย ยัท ปาโก้ ลี กล่าว
นายวาย ยัท ปาโก้ ลี กล่าวต่อว่า การที่บริษัทเพิ่มทุนประมาณ 200 ล้านหุ้น จะทำให้บริษัทได้รับเงินจากการเพิ่มทุนจำนวน 1 หมื่นล้านบาทในปลายเดือน พ.ค. และสามารถนำไปชำระหนี้จากการเข้าซื้อ MW Brands ได้ภายในครึ่งปีแรก และทำให้มูลหนี้บริษัทลดลงเหลือ 2.9 หมื่นล้านบาท จาก 3.9 หมื่นล้านบาท ซึ่งทำให้บริษัทจะมีอัตราหนี้สินต่อทุน (ดี/อี) เหลือ 0.8 เท่า จากปีก่อนอยู่ที่ 1.44 เท่า 
ทั้งนี้ การที่บริษัทเพิ่มทุนจะทำให้บริษัทสามารถประหยัดดอกเบี้ยได้ถึงปีละ 600 ล้านบาท อีกทั้งจะทำให้บริษัทมีฐานทุนที่เพิ่มขึ้นเป็น 3.7 หมื่นล้านบาท จากเดิมอยู่ที่ 2.7 หมื่นล้านบาท ซึ่งส่งผลให้บริษัทมีศักยภาพในการกู้เงินจากสถาบันการเงินได้เพิ่มขึ้นหากบริษัทเจอบริษัทที่น่าเข้าไปลงทุนใหม่
นอกจากนี้ ยังทำให้บริษัทกลับมาจ่ายเงินปันผลให้ผู้ถือหุ้นจากผลประกอบปี 2555 กลับมาจ่ายที่ 50% ของกำไรสุทธิได้หลังจากที่ผลประกอบการปี 2554 ต้องจ่ายปันผลเพียง 30% ด้วยจำนวนเงินทั้งหมด 1,150 ล้านบาท ซึ่งเป็นปีเดียวที่บริษัทไม่สามารถทำตามนโยบายของบริษัทได้ หลังจากที่ผลประกอบการปี 2554 ต้องจ่ายปันผลเพียง 30% ด้วยจำนวนเงินทั้งหมด 1,150 ล้านบาท ซึ่งเป็นปีเดียวที่บริษัทไม่สามารถทำตามนโยบายของบริษัทได้